**Forslag til Forskrift om godtgjøring til folkevalgte i Lier kommune**

hjemmel i kommuneloven av 22.06.2018 §§ 8-3, 8-4 og 8-6.

### § 1. Formål

Formålet med forskriften er å regulere rettigheter og plikter etter kommuneloven kapittel 8 for folkevalgte i Lier kommune.

### § 2. Virkeområde

Forskriften gjelder for leder, nestleder og medlemmer av kommunestyret, formannskapet, utvalg opprettet i henhold til kommuneloven § 5-7, obligatoriske utvalg og råd jf. kommuneloven §§ 5- 11, 23-1 og § 5-12, klagenemnden, arbeidsgiverutvalget, valgstyret og valgkomiteen.

### § 3. Plikt til å delta i møte

Medlemmer av et kommunalt folkevalgt organ plikter å delta i organets møter hvis de ikke har gyldig forfall.

### § 4. Rett til fri fra arbeid

Arbeidstakere har krav på fri fra sitt arbeid når det er nødvendig på grunn av møteplikt i kommunale eller fylkeskommunale folkevalgte organer.

Arbeidstakere som har et kommunalt eller fylkeskommunalt verv på heltid eller deltid, har også rett til permisjon fra sitt arbeid i fire år eller for resten av valgperioden.

### § 5. Beregningsgrunnlag for godtgjøring

Beregningsgrunnlaget for godtgjøring (B) er lik den til enhver tid gjeldende godtgjørelse for stortingsrepresentanter.

Alle beløp avrundes opp til nærmeste hele kronebeløp.

### § 6. Fastgodtgjøring til ordfører og varaordfører

Fastgodtgjøring fastsettes i prosent av beregningsgrunnlaget.

Fastgodtgjørelse til ordfører og varaordfører kommer i stedet for dekning av tapt inntekt og arbeidsgodtgjørelse og er forutsatt å dekke alle ordførerens og varaordførerens funksjoner for kommunen, i og utenom normal arbeidstid.

Ordfører og varaordfører mottar ikke fastgodtgjøring utover dette, selv om de sitter som ledere i faste utvalg.

|  |  |
| --- | --- |
| ORDFØRER | 100 % av B |
| VARAORDFØRER | 30 % av B |

Ordfører avgjør når varaordfører skal overta ordførerens funksjoner, for eksempel ved ferie, sykdom eller andre annet fravær som varer i mer enn en uke. Dersom varaordfører må tre inn for ordfører i mer enn to hele uker per år, godtgjøres varaordfører med 1/300 av beregningsgrunnlaget per ordinære arbeidsdag fra og med tredje uke og frem til ordfører trer tilbake i funksjon.

### § 7. Fastgodtgjøring til utvalgsleder og utvalgsmedlemmer

Fastgodtgjøring fastsettes i prosent av beregningsgrunnlaget.

Leder og medlemmer av faste utvalg får fast godtgjøring i tillegg til dekning av tapt inntekt og møtegodtgjøring.

Folkevalgte som er medlem og/eller leder i flere faste utvalg mottar kun én fastgodtgjøring.

Godtgjøring til leder av hovedutvalg og kontrollutvalget settes til 5 % av beregningsgrunnlaget. I tillegg 3 % godtgjøring som medlem.

Godtgjøring til leder av andre faste utvalg settes til 3 % av beregningsgrunnlaget. I tillegg 3 % godtgjøring som medlem.

Fastgodtgjøring utbetales i henhold til tabellen:

|  |  |  |  |
| --- | --- | --- | --- |
|  | Leder | Nestleder | Medlem |
| Kommunestyret |  |  | 3 % av B |
| Hovedutvalg og kontrollutvalget | + 5 % av B | + 1,5 % av B | 3 % av B |
| Andre faste utvalg | + 3 % av B | - | 3 % av B |
| Andre politiske organ | 1,5 % av B | - | - |

### § 8. Reduksjon i fastgodtgjøring ved fravær

Det gjøres reduksjon i fastgodtgjøring for fravær uten gyldig forfall.

Dersom en møteleder er fraværende fra mer enn 1/2 av møtene i et halvår, reduseres den faste godtgjøringen forholdsvis.

Når nestleder har fungert som møteleder på minst 1/2 av møtene i løpet av et halvt år skal vedkommende ha en forholdsvis andel av den faste ledergodtgjøringen. Den faste ledergodtgjøringen reduseres da tilsvarende for fast leder.

Ved et medlems fravær fra mer enn 1/2 av møtene i løpet av et halvår, reduseres den faste godtgjøringen forholdsvis.

Når et varamedlem har møtt på mer enn 1/2 av møtene i avregningsperioden, uavhengig av hvilket medlem vedkommende møter for, tilkommer varamedlemmet en forholdsvis andel av den faste medlemsgodtgjøringen.

### § 9. Møtegodtgjøring (arbeidsgodtgjøring)

Folkevalgte mottar møtegodtgjøring for deltagelse i møter de er innkalt til.

Møtegodtgjøring er forutsatt å kompensere for selve møtet, uansett arbeidsbyrden til forberedelse av sakene og møtetid.

Når flere møter holdes samme dag utbetales 0,15 % av beregningsgrunnlaget som møtegodtgjøring for første møte og 0,075 % av beregningsgrunnlaget for hvert av de påfølgende møtene.

|  |  |
| --- | --- |
| Møtegodtgjøring 1. møte samme dag | 0,15 % av B |
| Møtegodtgjøring for hvert påfølgende møte samme dag | 0,075 % av B |

### § 10. Møtegodtgjøring for generalforsamlinger

Folkevalgte som er deltar på generalforsamling i kommunens hel- eller deleide aksjeselskaper mottar møtegodtgjøring i henhold til tabell i § 9.

Dersom flere generalforsmalinger avholdes på samme dag mottas én møtegodtgjøring, i tillegg til eventuelt tapt inntekt. Godtgjøringen utbetales på grunnlag av fremmøteprotokoller fra generalforsamlingene.

### § 11. Møtegodtgjøring for deltakelse i representantskapsmøter i interkommunale selskaper

Folkevalgte i Lier kommune som deltar i representantskapsmøte i våre interkommunale selskaper eller i møter i styrende organ i foretak eller samarbeid i henhold til kommuneloven mottar møtegodtgjøring i henhold til tabell i § 9. Dette gjelder ikke ordfører.

### § 12. Dekning av tapt inntekt

Folkevalgte som taper inntekt fordi han/hun har et kommunalt tillitsverv, skal få dekket sitt tap for deltagelse i møter eller samlinger de er innkalt til av politisk sekretariat.

Som utgangspunkt for beregning av tapt inntekt regnes den folkevalgtes ordinære arbeidstid. For selvstendig næringsdrivende, herunder gårdbrukere, regnes arbeidstid fra kl. 08.00 til kl. 16.00.

Tapt inntekt utover tabellen under dekkes ikke.

Det skilles mellom legitimert og ulegitimert inntektstap. Inntektstapet er legitimert med attest fra arbeidsgiver. Selvstendig næringsdrivende må legitimere tapt arbeidsfortjeneste basert på vedkommende selvangivelse eller årsinntekt etter siste ligning eller annen godkjennbar dokumentasjon.

Ulegitimert inntektstap må sannsynliggjøres.

|  |  |
| --- | --- |
| Legitimert | 0,45 % av B |
| Ulegitimert | 0,3 % av B |

### § 13. Dekning av utgifter til skyss, kost og overnatting

Folkevalgte skal få dekket påførte utgifter til skyss, kost og overnatting for reiser i forbindelse med vervet etter de regler som til enhver tid gjelder for kommunale arbeidstakere uten kjøreavtale.

### § 14. Dekning av nødvendige utgifter

Folkevalgte skal få dekket nødvendige utgifter som følge av et kommunalt tillitsverv når de deltar på møter de er innkalt til. Nødvendige utgifter utover tabellen under dekkes ikke. Det skilles mellom legitimerte og ulegitimerte utgifter.

Dekning av pass av barn eller andre personer man har omsorgsansvaret for fastsettes slik:

* Det kan gis utgiftsdekning/godtgjøring etter dokumentasjon for tilsyn av barn under 12 år. For tilsyn av funksjonshemmede barn kan det gis godtgjørelse for barn over 12 år.
* Det forutsettes at man benytter barnepasser eller omsorgshjelp som ikke er barnets nære familie.

|  |  |
| --- | --- |
| Legitimert | 0,45 % av B |
| Ulegitimert | 0,3 % av B |

### § 15. Rett til sykepenger

Folkevalgte som har vervet som sin hovedbeskjeftigelse har samme rett til sykepenger som ansatte i kommunen. I Lier kommune gjelder dette ordfører.

### § 16. Rettigheter ved yrkesskade

Folkevalgte som har vervet som sin hovedbeskjeftigelse har samme rett til ytelser ved yrkesskade som ansatte i kommunen. I Lier kommune gjelder dette ordfører.

### § 17. Permisjon

Folkevalgte som har vervet som sin hovedbeskjeftigelse (ordfører) har krav på permisjon i samsvar med arbeidsmiljøloven §§ 12-1 til 12-10, 12-12 og 12-15.

Under permisjonen beholder de folkevalgte godtgjøringen i inntil to uker, med mindre de gir avkall på den. Under svangerskapspermisjon, omsorgspermisjon, fødselspermisjon, foreldrepermisjon og permisjon ved barns og barnepassers sykdom skal kommunen sørge for at de folkevalgte får rett til å beholde godtgjøringen etter de samme reglene som gjelder for ansatte i kommunen, jf. kommuneloven § 8-10.

### § 18. Pensjon

Når ordfører tiltrer, inngår kommunen pensjonsavtale med vedkommende.

### § 19. Ettergodtgjøring

Folkevalgte som har vervet som sin hovedbeskjeftigelse gis etterlønn i tre måneder.

Retten til ettergodtgjøring avkortes krone for krone mot annen inntekt. Det samme gjelder for ordinær inntekt som den folkevalgte frivillig avstår fra.

Pensjonsinntekter etter folketrygdloven kapittel 19 og kapittel 20 skal ikke anses som inntekt etter andre ledd.

### § 20. Gruppestønad

Gruppestønad utbetales årlig til gruppeleder og til partigruppen i henhold til tabellen under.

Etter avtale med gruppeleder kan dennes gruppestønad disponeres til andre formål, f.eks. sekretærhjelp.

|  |  |  |
| --- | --- | --- |
| Gruppestønad til gruppeleder | Pr. parti | 6,9 % av B |
|  | Pr. medlem i kommunestyregruppa | 1,2 % av B |
| Gruppestønad til partiene | Pr. parti | 0,5 % av B |
|  | Pr. medlem i kommunestyregruppa | 0,3 % av B |

### § 21. Medarbeidere i Lier kommune som møter i utvalg

Arbeidstakerrepresentantene i partssammensatt utvalg/administrasjonsutvalget får godtgjøring etter samme regler som gjelder for de politisk valgte medlemmene. Dersom møtene holdes utenfor vanlig arbeidstid, skal det ikke utbetales lønn eller gis avspasering for møtetida.

Kommunale arbeidstakere som etter pålegg fra rådmannen deltar i møter i politiske utvalg som møtesekretær eller for å gi informasjon, godtgjøres etter følgende regler:

* Møter innenfor ordinær arbeidstid: Ordinær lønn
* Møter utenfor ordinær arbeidstid: Godtgjøring etter kommunens regler/avtaler om lønn, overtid, fleksitid og kompensasjon for møter mv.

### § 22. Utbetalingsrutiner

Godtgjøring og utgiftsdekning utbetales etter anvisning fra ansvarlig leder for det respektive sekretariat.

Sekretariatet sørger for tjenlige rutiner for informasjon til politikerne, innhenting av grunnlagsopplysninger, anvisning, utbetaling og regnskapsføring.

Krav som ikke er meldt inn innen tre år fra møtedato regnes som foreldet og blir ikke utbetalt.

Utbetaling skjer på følgende tidspunkter:

|  |  |
| --- | --- |
| Type | Tidspunkt |
| Gruppestønad - Gruppeleder | Månedlig |
| Gruppestønad - Parti | Halvårlig |
| Pensjon og etterlønn | Månedlig |
| Skyss, kost og losji | Løpende |
| Tapt inntekt | Løpende |
| Møtegodtgjøring | Løpende |
| Fastgodtgjøring | Løpende |

### § 23. Revisjon av godtgjøringsforskriften

Godtgjøringsreglementet tas opp til vurdering og eventuell justering i løpet av siste år av kommunestyreperioden.

### § 24. Legitimasjons og tolkningsspørsmål

Legitimasjons- og fortolkningsspørsmål vedrørende reglementet rettes til ordføreren via utvalgsleder, og avgjøres av formannskapet.

### § 25. Ikrafttredelse

Forskriften trer i kraft når den er vedtatt av kommunestyret.